Twee van Pta kritiek ná aanval by kitsbankArgieffoto Twee veiligheidswagte van die Hillcrest Boulevard-sentrum in Pretoria is in ŉ ernstige toestand in die hospitaal nadat hulle Vrydagaand verskeie kere met messe gesteek is. Chris Botha, Netcare911-woordvoerder, het gesê die mans, albei in hul dertigs, het gaan ondersoek instel ná ŉ wenk dat ŉ lid van die publiek by ŉ kitsbank deur die verdagtes gevange gehou word. Die aanvallers wou hê die man moet geld uit sy rekening onttrek, maar die veiligheidswagte het te vinnig op die toneel aangekom. Die een man is drie keer in die bors gesteek, terwyl die ander man twee keer in die rug gesteek is. Beide mans is in ŉ ernstige toestand na die hospitaal gehaas. Botha sê dit is onseker of die lid van die publiek in die voorval beseer is, maar onwaarskynlik omdat hy nie mediese behandeling ontvang het nie. Die man was nie meer op die toneel met die aankoms van die nooddienste nie, en het vermoedelik gevlug. Die provinsiale polisie kon in dié stadium nie klarigheid oor die lid van die publiek gee nie. ŉ Polisieondersoek duur voort.